
SEMINARULUI DIECEZAN 


Pr. prof. dr. Anton DESPINESCU, 
Institutul Teologic Romano-Catolic laşi 


Ne aflăm aici pentru sărbătorirea celor două aniversări anunțate deja: 
120 de ani de la înființarea Seminarului Diecezan „Sfântul Iosif” şi 50 de 
ani de la redeschiderea lui. Şi pentru că dictonul latin spune Omne trinum 
perfectum, Vă rog să-mi îngăduiți, ca o introducere în luarea mea de cuvânt, 
să amintesc de un prim aniversar, acela de un deceniu de la înființare, ce- 
lebrat cu mare bucurie, la 29 septembrie 1896, care ne este relatat într-un 
prețios tezaur de arhivă: un caiet-jurnal, manuscris, în limba latină, pur- 
tând ca titlu Diarium Seminarii Episcopalis lassiensis, date limite fiind 1 ia- 
nuarie 1891 şi 1 octombrie 1896, o scurtă perioadă de şase ani, care oglindeşte 
viața seminarială, oferind însă şi referiri preţioase la viața diecezană. 

Importanţa ultimelor două pagini şi jumătate, care descriu această prim 
aniversare, este deosebită, pentru faptul că au caracterul unor primiţii, 
trufandale, deoarece în centrul atenţiei se află primii trei elevi ce au răs- 
puns prezent la inaugurarea Seminarului, şi anume: frații Emil şi luliu 
Svirschi din Bacău şi Matei Diomede Ulivi din Hălăuceşti. 

29 septembrie 1896 a fost o duminică, a 20-a după Rusalii, în orânduiala 
liturgică de la acea vreme. Caligrafic, cronicarul notează: Festum Sancti 
Michaelis Archangeli. Primum Seminarii lassiensis Jubileum, cum 
iam 10 anni transissent a fundatione ipsius. Indică momentele liturgice 
ale sărbătorii: 1) Sfânta Liturghie festivă, celebrată în intimitatea capelei 
Seminarului, dimineaţa la ora 6.00, de către rectorul Felix Wiercinski (al 
doilea rector al Seminarului după Francisc-Xaveriu Habeni), căruia îi mi- 
nistrează seminariştii Gheorghe Istoceanu şi Wilhelm Clofanda. După 
sfânta Liturghie, are loc un Te Deum cu binecuvântare euharistică, cele- 
brat de cei trei primi elevi amintiți: M. D. Ulivi, hirotonit preot la 14 ianu- 
arie acelaşi an 1896, iar cei doi frați — Emil şi Iuliu Svirski — slujind ca dia- 
con, respectiv subdiacon. 2) Liturghia solemnă levitică, celebrată la ora 
10.00 în catedrală de aceiaşi trei, omilia fiind rostită de către rectorul Se- 
minarului. Nu este amintit ca participant la jubileu episcopul Dominique 
Jaquet, probabil absent din Dieceză sau chiar plecat în străinătate. Croni- 
carul se exprimă patetic referitor la cei trei slujitori de la altar: Hi enim 

tres primi alumni sunt seminarii, qui in eodem Festo, decem ante annos e 
paterna regione lassios profecti sunt. 3) La ora 12.30, dejunul festiv la care 
sunt prezente personalități bisericeşti şi laice, printre care consulul austriac 
la Iaşi. 4) La ora 16.00, vecernia solemnă celebrată tot de cei trei. 5) Nu 
putea lipsi programul artistic, prezentat seara, de la ora 18.00 până la 
19.30, constând din cântece, cuvântări şi un micro-concert. De o apreciere 
deosebită s-a bucurat oda în limba latină, scrisă de un student al Semina- 
rului, Iosif Begej, în cinstea episcopului fondator Nicolae Iosif Camilli şi a 
primului preot indigen, originar din Pildeşti, format în Seminarul diece- 
zan, Petru Albert Pal, hirotonit cu un an înainte, la 29 septembrie 1895. 


Revenim la redeschiderea Seminarului, eveniment major în istoria 
acestui aşezământ bisericesc, care a avut loc acum 50 de ani. Vă rog să 
considerați discursul meu ca o mărturie a unuia ce a trăit 83% din această 
perioadă, aici, în această instituţie de primă însemnătate, întrucât Semi- 
narul este inima Diecezei. Sper ca mărturia mea să aibă ecou în inimile 
dumneavoastră, împreună martori cu mine, de-a lungul anilor, mai mulți 
sau mai puţini. În orice caz, mi-am verificat aducerile-aminte, apelând la 
documentele de arhivă. 

Cuvântul redeschidere îl legăm îndeobşte de acela al închiderii, care 
exprimă acțiunea contrară. În acest sens, aceasta, despre care vă voi vorbi 
mai mult, ar fi a doua, după aceea din 1920, în urma Primului Război Mondial, 
când Seminarul a fost închis timp de patru ani. Mă refer la aşezământul 
bisericesc ca atare, fără să intru în detaliile despre clădirile în care a func- 
ționat, clădiri despre care se va vorbi în referatul al doilea de după-amiază. 

Prezenţa trupelor sovietice „eliberatoare” după 23 august 1944 în țara 
noastră şi rămânerea lor aici chiar după încetarea ostilităţilor, prin capitu- 
larea Germaniei naziste în mai 1945, şi a încheierii păcii în februarie 1947, 
după care România rămâne în sfera de influență a Uniunii Sovietice, dă- 
deau de înțeles că ne aşteaptă ani grei de puşcărie. După abolirea monar- 
hiei la 30 decembrie 1947 şi impunerea caricaturii de Republică Populară 
Română, ce altceva a devenit biata țară dacă nu o puşcărie roşie?! În anul 
fatidic 1948, crivățul siberian sovietic s-a dezlănțuit cu toată furia asupra 
tuturor structurilor statului român, făcându-l în scurt timp de nerecunos- 
cut. Biserica a fost o pradă predilectă. Prima victimă a fost cea Greco-Ca- 
tolică, unită cu Roma. Cea Romano-Catolică a fost drastic redusă în orga- 
nizare şi supusă la mari presiuni sub deviza Sic volo, sic iubeo, stat pro 
ratione voluntas („Aşa vreau, aşa poruncesc, nu-ți rămâne decât să taci şi 
să înghiți”). Străduindu-se să-i ducă în eroare pe toţi, suflând printre dinți 
că nu vrea să facă martiri, guvernarea-caricatură reperistă avea ţintă bine 
conturată, poruncită de tătucul Stalin însuşi, anume înregimentarea Bisericii 


36 DIALOG TEOLOGIC 18 (2006) 


Romano-Catolice la aceeaşi caricatură comunistă, adică o Biserică reperistă, 
ruptă de centrul unităţii, papa, pentru că megafonul perversităţii staliniste 
zbârnâia întruna că Vaticanul nu e altceva decât o slugă a imperialismului 
anglo-american. Cei care nu se încadrau în noile tipare urma să fie lichi- 
daţi sau lămuriţi treptat. În scurt timp, ierarhia bisericească este redusă la 
tăcere. Rând pe rând, episcopii sunt încarceraţi, cu excepția a doi: arhiepiscopul 
mitropolit de Bucureşti, Alexandru Theodor Cisar, şi episcopul Ştefan Fie- 
dler de la Oradea, puşi pe linia moartă, în domicilii obligatorii. Seminariile 
episcopale (fiecare episcopie avea un seminar propriu), cu excepția celui de 
la Alba-lulia, au avut soarta episcopilor. Al nostru a fost blocat cu un an 
înaintea arestării, la 26 iunie 1949, a episcopului dr. Anton Durcovici. Îmi 
amintesc de un moment incredibil din vara anului 1948: 16 studenţi teo- 
logi, care tocmai terminaserăm anul I, am rămas pentru o săptămână la 
Iaşi, să recoltăm fânul la ferma Episcopiei, de la Bârnova-Pietrărie. Era un 
fân bogat, frumos, parfumat. Făcuserăm deja trei stoguri mari şi adunam 
pentru al patrulea. Deodată, apar trei inşi, în frunte (culmea ironiei!) cu un 
profesor al nostru de sociologie, din ultima clasă de liceu, profesor numit 
State. Ne admiră munca, dar, rânjind, ne spune că toate aceste stoguri nu 
le-am făcut pentru Episcopie, deoarece ei trei alcătuiesc o comisie de in- 
ventariere, urmând ca ferma să treacă în proprietatea statului. A avut şi 
tupeul, văzându-ne consternațţi, să ne consoleze, chipurile, spunând: „Nu 
fiți trişti! Spuneţi şi voi ca dreptul Iob: «Domnul a dat, Statul a luat, fie 
numele Domnului binecuvântat»”. Unul dintre noi i-a replicat: „Domnule 
profesor, după ce a trecut cu bine proba, Iob a primit înapoi cu vârf şi înde- 
sat!” La care, profesorul, cumva îngăimat, ironic, zice: „Bine, mă, o să vă 
dea şi vouă cineva, poate cu vârf şi îndesat!” Desigur, nu a mai apucat dom- 
nul profesor să vadă momentul restituirii. Era cam bătrân, se apropia de 
60 de ani. 

Treceau anii, din ce în ce mai duri. Totuşi, prin vara anului 1952, s-a 
zvonit prin părțile noastre că aceia care doresc să-şi finalizeze studiile şi 
formarea preoțească ar putea să o facă în Seminarul de la Alba-lulia, apro- 
bat de statul român ca Institut Teologic de Grad Universitar. Descumpănirea 
produsă de anii anteriori, la care se adăugau voci ce spuneau că acel semi- 
nar ar fi de orientare comunistă, nu era deloc încurajatoare. Luând legătura 
cu fostul rector al Seminarului din anii 1942-1946, pr. Petru Pleşca, devenit 
din 1951 conducător al Diecezei cu titlul de ordinarius substitutus, mi-a 
dat de înțeles că ar fi o şansă. Sfătuindu-mă cu nişte colegi, aceştia m-au 
îndemnat să merg la fața locului spre a vedea realitatea. Era cam pe la 
mijlocul lunii octombrie 1952. Am stat o săptămână acolo, am asistat la 
câteva cursuri, ba chiar şi la o hirotonire a şapte confrați moldoveni. Nu 
am văzut nici un portret al vreunui dascăl marxist-leninist-stalinist, nici 

vreun mijloc propagandistic. Întorcându-mă în Moldova, le-am spus colegilor 
cele văzute, auzite, constatate. Ne-am hotărât. În luna noiembrie eram la 
cursuri în Institutul Teologic din Alba-Iulia, în spiritul Bisericii bine ştiute, 
aceeaşi una, sfântă, catolică şi apostolică. 

Ne-a ajutat Domnul şi, cu o judiciozitate bine precizată, cu aprobarea de 
a susține mai multe examene pentru care ne pregătiserăm în anii de şo- 
maj, în sărbătoarea Sfinţilor Apostoli Petru şi Paul, la 29 iunie 1953, alți 
şapte studenți teologi din Moldova am fost admişi la hirotonire. După va- 
canța de vară şi după încă două examene în primul semestru al anului 
şcolar 1953-1954, mons. Pleşca a dispus să rămân ca asistent pentru elevii 
şi studenţii moldoveni din Seminarul de la Alba-lulia. 

An de an, numărul elevilor şi al studenţilor teologi din toate diecezele 
catolice din țară creştea, mai cu seamă după eliberarea din puşcărie a episco- 
pului de Alba-lulia, Marton Aaron, în 1954. 

Dacă pentru studenţi nu erau dificultăți în predarea materiilor de studiu, 
limba latină fiind la acea vreme încă limbă oficială liturgică şi de predare 
în învățământul teologic şi filozofic, nu tot aşa era în Seminarul mic, unde 
se preda în limba maternă. Fiind elevi de diferite etnii: maghiari, români, 
germani, bulgari, croați, slovaci etc., totul s-a redus la două categorii: clase 
cu limba de predare maghiară şi clase cu limba de predare română, elevii 
celorlalte etnii putând opta pentru una sau alta. Pentru clasele cu limba de 
predare română, majoritatea profesorilor erau de etnie maghiară, ceea ce 
nu asigura o predare prea reuşită. De asemenea, comunicarea între elevii 
de atâtea etnii, deşi de aceeaşi confesiune — care conta în primul rând —, nu 
era cea mai bună, din cauza cunoaşterii foarte slabe a limbii române din 
partea ardelenilor. Între teologi situaţia era mult mai bună. 

Prin urmare, strâmtorarea din ce în ce mai mare din punct din vedere 
locativ şi de aprovizionare, dar mai cu seamă a deficienţelor privind învă- 
țământul, a necesitat intervenţii repetate, multilaterale, pentru dobândirea 
de noi spaţii. Întrucât numărul celor de limbă română reprezenta o treime 
din totalul efectivului, cu perspectivă de adăugire, atât episcopul Marton 
Aaron, singurul episcop catolic rezidenţial, cât şi mons. Petru Pleşca, îm- 
preună cu mons. canonic Traian lovanelli din partea Arhiepiscopiei Roma- 
no-Catolice de Bucureşti, şi-au unit eforturile pentru redobândirea clădirii 
Seminarului diecezan din Iaşi, confiscat în 1948. 

Prin adresa nr. 130 din 4 iulie 1956, către episcopul Marton Aaron, 
mons. Petru Pleşca revine la rugăminţile anterioare, menţionând inter- 
vențţiile sale din ianuarie şi iunie la Ministerul Cultelor, adăugând că în 
cazul restituirii clădirii de la Iaşi nu se vor putea relua cursurile decât cu 
elevii, nu şi cu studenţii, „lipsindu-ne materialul didactic necesar”. 

Vara lui 1956 a fost şi în acest sens o vară fierbinte. Cei din Alba-lulia, 
din ce în ce mai asaltaţi de cereri de admiteri în Seminar din partea arde- 
lenilor, stând la sfat cu episcopul Marton, prin scrisoarea nr. 409 din 16 au- 
gust, aduceau la cunoştinţa mons. Petru Pleşca imposibilitatea de a-i mai 
găzdui pe moldoveni şi pe bucureşteni. 

După câteva zile, cu adresa nr. 141 din 25 august, mons. Pleşca îi răs- 
punde directorului Şcolii de Cantori, Francisc Farago, de la Alba-lulia, 
mulțumindu-i pentru ospitalitatea oferită în anii precedenţi, rugându-l să 
restituie cash surplusul de bani dați de către ordinariatul de Iaşi şi totodată 
mobilierul împrumutat de ordinariatul bucureştean în 1954. În acelaşi timp, 
mons. Petru Pleşca îmi scrie despre evoluţia situaţiei, în urma scrisorii nr. 409 
menționate mai sus, spunând: „Am fost țipaţi afară din Alba-Iulia şi te rog 
să preiei conducerea operaţiunilor de retragere spre cetatea lui Ştefan Vodă”. 
Mi se indicau toate detaliile. Menţionez că încă nu apăruse documentul de 
restituire a clădirii de pe Copou, însă mons. Pleşca ştia el ce ştia. Citez iarăşi 
din scrisoare: „Acum şi o licărire de mare bucurie. Ni s-a făgăduit Copoul 
şi s-au dat dispoziţii de eliberare a localului...” Aşadar era o chestiune de 
zile. Scrisoarea se încheie cu cuvintele: „Dea Domnul să ne vedem cât mai 
repede şi sănătoşi după zisa bătrânească: Pie pâinea cât de rea... etc.” 

Rugăciunile insistente către Milostivirea divină şi bătutul la porţile stă- 
pânirii au avut efectul dorit. Motivele de ordin politic, acelea de asigurare 
a unui climat prielnic pentru înfăptuirea reformelor tinerei democraţii po- 
pulare reperiste, vor fi cântărit, fără îndoială, în balanţa deciziei guvernan- 
ților de a răspunde favorabil cererilor Bisericii Catolice. 

Prin adresa deja arhicunoscută unora dintre noi, nr. 15519 din 3 octom- 
brie 1956, a Direcţiunii Secretariatului din Ministerul Cultelor către Arhi- 
episcopia Romano-Catolică de Bucureşti, se spunea: 


La adresa dumneavoastră, nr. 1668/1956, vă facem cunoscut că în urma inter- 
venţiei noastre, s-a obţinut retrocedarea imobilului fostului Seminar Romano-Ca- 
tolic din laşi, str. Văscăuţeanu, nr. 6, pe data de 1 octombrie 1956, urmând ca 
în acest imobil să funcționeze secţiile cu limba de predare română ale Institu- 
tului Teologic Romano-Catolic şi Şcolii Romano-Catolice de Cantori. 


Pentru a rămâne în litera Legii Cultelor din 1948, care prevedea un 
singur institut de învățământ pentru formarea deservenților cultului catolic, 
Guvernul a găsit soluţia ca unicul Institut Teologic Romano-Catolic şi unica 
Şcoală Romano-Catolică de Cantori aprobate să aibă câte două secții: cele 
de la Alba-lulia, cu limba de predare cu precădere maghiară, şi cele de la 
Iaşi, cu limba de predare română. Ca organ de conducere, Institutul de la 
Alba-Iulia avea rectorul, iar secția română de la Iaşi, prorectorul; Şcoala de 

Cantori Alba Iulia avea directorul, iar secția de la Iaşi, un vice-director 
(subdirector). 

Posturile didactice şi administrative bugetare erau repartizate astfel: 
Institutului de la Alba-Iulia - 6 posturi de profesori, un post de conferenţiar 
şi 3 posturi de lectori; secţiei de la Iaşi - 3 posturi de profesor, un post de 
conferenţiar şi un post de lector. Pentru Şcoala de Cantori din Alba-lulia - 
4 posturi de profesor, iar secției de la Iaşi - 2 profesori. Cele două posturi 
de secretar şi un post de îngrijitor, din schema generală de funcțiuni, se 
dau secției din laşi. 

Se cerea de urgenţă încadrarea de personal didactic şi administrativ în 
posturile acordate şi înaintarea tabelului la Minister pentru recunoaşterea 
celor propuşi de către autoritatea bisericească. Statele de plată trebuiau să 
fie întocmite şi trimise spre ordonanțare de către Minister până la 1 ianu- 
arie 1957. Scriptic, Seminarul diecezan din laşi era deschis. 

După primirea adresei de retrocedare, prin adresa nr. 2273 din 11 oc- 
tombrie 1956 a Arhiepiscopiei Romano-Catolice de Bucureşti, canonicul 
Stanislau Traian lovanelli, în calitate de vicar general, şi pr. Petru Pleşca, 
în calitate de provicar general, aduc „cele mai simțite mulțumiri” minis- 
trului Cultelor, acad. prof. Petru Constantinescu - Iaşi, rugându-l să fie 
interpretul „recunoştinţei noastre profunde față de înaltul guvern al scum- 
pei noastre patrii”, asigurându-l că 

profesorii vor fi la înălțimea încrederii acordate şi că îşi vor da silința ca elevii 

şi studenţii noştri să fie educați în spiritul dragostei creştineşti pentru a deveni 

buni preoți şi cetățeni loiali ai patriei noastre şi luptători pentru marea cauză a 

păcii în lumea întreagă. 


Pentru traducerea în fapt a aprobării, ordinariatul de Iaşi a luat măsu- 
rile de urgenţă pentru pregătirea deschiderii anului şcolar. 

În primele zile ale lunii octombrie 1956, eram la Iaşi cu puţinul mobilier, 
cu banii restituiți de mons. Farago şi cu bagajele seminariştilor moldoveni, 
transportate de la Alba-lulia prin CFR. 

Clădirea de pe Copou era evacuată, dar nu în întregime, pentru că ră- 
măseseră nişte spații ocupate de şase angajaţi ai Institutului de Medicină 
şi Farmacie, care folosise timp de doi ani clădirea drept cămin studențesc. 
Evacuarea acestor locatari a necesitat intervenții anevoioase şi timp. 

Trebuia să fie făcute reparaţii de rigoare, reamenajări şi mobilare. Nefiind 
banii necesari, ordinariatul de Bucureşti a făcut un împrumut de 250.000 lei 
la Banca Naţională, pe termen de un an. În realitate, achitarea a fost făcută 
în foarte scurt timp, prin colectele la care enoriaşii din parohii au răspuns 
cu multă generozitate. 

Până la terminarea acestor lucrări, s-a procedat la organizarea logistică 
privind anul şcolar. Teama mons. Pleşca de a nu putea susţine şi cursuri 
teologice a fost învinsă. După cum se cerea în adresa Ministerului Cultelor 
nr. 15519, pe posturile didactice şi administrative au fost nominalizați ur- 
mătorii: 

La Institutul Teologic: 

1. Pr. Anton Trifaş, prorector şi profesor de teologie morală; 

2. Pr. Gaspar Bachmeier, profesor de Sfânta Scriptură şi de limbă greacă 
biblică; 

3. Pr. Leopold Nestmann, profesor de filozofie, istoria filozofiei, pastorală, 
omiletică şi liturgică; 

4. Pr. Rafael Friedrich, conferențiar pentru teologia fundamentală şi dog- 
matică; 

5. Pr. Anton Despinescu, lector pentru istoria Bisericii, patrologie, arheo- 
logie, ritualul bisericesc şi constituţie; 

6. Pr. Carmil Gherghel, secretar; 

7. Diac Ştefan, îngrijitor. 
La Şcoala de Cantori: 

1. Pr. Anton Bişoc, profesor de religie; 

2. Pr. Carmil Tocănel, profesor de muzică bisericească. 

Într-o scrisoare datată 30 ianuarie 1957 către Sfântul Scaun, mons. Pleşca 
relatează despre situația Seminarului mare şi a celui mic din Iaşi, indicând 
schema de organizare, aceeaşi ca mai sus, adăugând ca profesor de exegeză 
biblică pe mons. Carol Pakocs, originar din Satu Mare şi transferat de la 
Institutul Teologic din Alba-Iulia. Ca efectiv de studenți, indică un număr 
de 20, iar elevi seminarişti - 75. Ca dificultăți majore indică lipsa manualelor 
şi a breviarelor, cu speranța unei rezolvări urgente. Totodată, imploră bi- 
necuvântarea apostolică. 

Sursele economice ale Seminarului au fost încă de la înființarea lui, în 
1886, foarte precare. Mereu s-a apelat la mila binefăcătorilor. În acest sens, 
citez ceea ce scria episcopul Nicolae Iosif Camilii, în 1892, unei binefăcă- 
toare din Belgia, Caroline Marie Kaiser: „Seminarul meu nu are nici o 
sursă pe care să pot conta. Contez doar pe providenţă, prin care bunii ca- 
tolici din străinătate ne ajută”. 

Situaţia se verifică şi în zilele noastre, astfel că acest Seminar poate fi 
numit pe drept cuvânt SEMINARUL PROVIDENŢEI. 

Cursurile anului şcolar 1956-1957 au început pe data de 26 noiembrie 
1956, după invocarea cu smerenie şi încredere a Duhului Sfânt, dătătorul 
de lumină, tărie, mângâiere şi pace. 

Studenţii şi elevii erau repartizați pe ani şi clase astfel: clasa a VIII-a - 
34 de elevi începători (prima clasă a Seminarului mic, la vremea când 

învățământul general era de 11 clase); clasa a IX-a - 16 elevi; clasa a X-a - 
23 de elevi; clasa a XI-a - 8 elevi. La Institutul Teologic: anul I - 2 studenți; 
anul II - 6 studenți; anul III - 4 studenți; anul IV - nimeni; anul V - 5 stu- 
denți; anul VI - 3 studenți. 

Seminarul era plin până la refuz. În inimile tuturor stăpânea bucuria că 
suntem din nou la noi acasă şi că putem pregăti preoți după specificul şi 
trebuințele Bisericii noastre locale. 


ACEASTA A FOST REDESCHIDEREA SEMINARULUI DIECEZAN 
DIN TOAMNA ANULUI 1956. 


În finalul acestei expuneri, mă simt obligat a vă declara că m-aş consi- 
dera incomplet şi incorect față de mine însumi şi față de dumneavoastră 
dacă nu aş încerca să răspund unei întrebări ce s-ar putea pune în legătură 
cu tot ceea ce am prezentat: Cum s-a putut obține această retrocedare a 
unui aşezământ de cult, într-un regim comunist ateu, în fază incipientă, 
revoluționară? Aminteam mai sus de motivele politice viclene, de răgazul 
liniştitor de care statul avea nevoie pentru realizarea programului de re- 
forme radicale iniţiate. 

Deşi retrocedarea nu a fost, de fapt, decât o restituire după o confiscare 
nedreaptă, totuşi, într-un context ca acela a fost socotit de unii ca un favor, 
care, după cum se va verifica imediat, a trebuit să fie plătit destul de scump 
cu şicane şi chiar compromisuri dureroase. Orice încadrare în posturile 
didactice şi administrative trebuia să aibă recunoaştere din partea Guver- 
nului, profesorul propus având a trece prin furcile caudine ale organelor de 
Securitate. Bruma de salarizare şi de burse era condiționată şi verificată 
minuțios. Cât priveşte procesul de învățământ, trebuiau să fie respectate 
rigorile regimului: manuale şcolare oficiale, program de educație cetățe- 
nească, în care să fie preamărite la superlativ realizările clasei muncitoare, 
clasa conducătoare, idealurile non plus ultra comuniste, conturarea lumi- 
noasă a omului nou, prietenia veşnică şi de nezdruncinat cu Uniunea So- 
vietică (bastionul păcii e U.R.S.S.). 

La începutul fiecărui an de învățământ trebuiau să fie trimise în patru 
exemplare Ministerului Cultelor programele analitice, tabelele nominale 
ale elevilor, studenţilor şi profesorilor. Acestea, pentru a fi verificate cu 
atenţie la direcția de studii a aceluiaşi Minister. Totul era supus inspecțiilor 
statale riguroase. 

Ca exemplificare, aş aminti de inspecția drastică făcută pe la mijlocul 
lunii aprilie 1959 de către tov. inspector Ştefan Stănescu. După efectuarea 
acesteia, care s-a soldat cu sancţionarea prorectorului Anton Trifaş (reține- 
rea salariului pe trei luni din cauza lacunelor constatate, adică lipsa stemei 

RPR din sălile de curs, a tablourilor fruntaşilor PCR-işti ş.a.), s-au trasat 

mai multe sarcini, dintre care am spicuit: 

- învățământul să se facă după programele analitice aprobate de Depar- 
tamentul Cultelor şi numai după manualele de şcoală actuale; 

- lectura particulară a elevilor va fi asigurată prin punerea la dispoziţie a 
materialului didactic corespunzător: biblioteci, abonamente la ziare şi 
reviste, sală de lectură; 

— recrutarea corpului didactic sub aspectul calificării profesionale şi al 
loialității față de Guvern; 

- nelipsitul ARLUS (Alianța României la Uniunea Sovietică sau, mai 
exact, Alipirea României la Uniunea Sovietică); 

— Gazetă de perete la zi; 

— activitatea educativ-patriotică; 

— ținerea la curent cu mersul politic în țară şi în lumea întreagă; 

- antrenarea educativ-politică prin teatru, cinema, şedinţe ş.a.; 

- muncă voluntară pentru construcția socialismului. 

Ca să nu mai vorbim de mulțimea tabelelor, situaţiilor statistice multi- 

laterale, dărilor de seamă, angajamentelor clar stabilite şi urmărite ş.a. 
Toate se transformau în ultimă analiză într-o mare lehamite. Oricum, 

trebuia să spui ca ei, chiar dacă făceai cum puteai sau credeai de cuviință, 

mai cu un banc, mai cu o masă bună şi cu plocoane date inspectorilor, şta- 
bilor (care nu le refuzau), şi câte altele. E de râs? E de plâns? Poate amân- 

două! Dăm din cap a dezaprobare, exclamând: O, tempora! O mores! O 

dictatores! 

Drept happy-end, apelez la bătrânul şi dreptul Tobia din Vechiul Testa- 
ment, la cântarea sa, adaptată la sărbătoarea noastră: 


Bucură-te aşadar, Seminarule [lerusalime], şi te veseleşte pentru fiii celor 
drepţi, căci toți s-au adunat şi îl binecuvântează pe Domnul. Fericiţi cei care se 
vor bucura de activitatea ta! Suflete al meu, binecuvântează-l pe Domnul, Re- 
gele cel mare, căci în cetatea Iaşilor este zidită casa lui... (cf. Tob 13,13-16) 


Şi la Psalmul 32: „Lăudaţi-l pe Domnul, cântaţi-i o cântare nouă; cân- 
tați-i cu măiestrie şi cu strigăte de veselie, căci drept este cuvântul Dom- 
nului şi toate lucrările sale sunt vrednice de crezare” (cf. Ps 32,2-4). 

Iar din partea sfântului Clement, mucenic, al treilea papă al Romei 
după sfântul Petru, prezent astăzi în calendarul apusean, iar mâine în cel 
răsăritean: „Având de la Dumnezeu multele daruri, să-i mulțumim pentru 
toate. Lui să-i fie mărire în vecii vecilor. Amin”. 


